Han tok juridisk embetseksamen i 1879 og hadde en lang karriere i utenrikstjenesten. Han var sekretær i Utenriksdepartementet i Stockholm 1882, konstituert legasjonssekretær i Wien 1885, året etter i London der han i 1889 ble konstituert chargé d'affaires. Deretter var han sendemann i Madrid 1891, Lisboa fra 1902 og København i 1905. Fra 1906 var han sendemann i Madrid og Lisboa (til 1921) og Paris (til 1930). I Paris hadde han og hustruen skaffet seg en egen privat leilighet, og de ble derfor boende i Paris inntil de måtte flykte fra Frankrike i 1940. De kom seg da til Portugals hovedstad Lisboa, hvor de levde sin siste tid.